《东风第一枝·除夕忆玉屏旧居再叠樊榭韵》
清代·叶大庄

案拂椒香，厨含柏火，享堂初挂遗影。岁除单舸摇归，爱依烛边漏永。

溪桥雪断，奈又阻、官梅游兴。且展装、酒脯祠诗，户外玉山高并。

田舍事、幼时堪证。书卷味、老来最省。绝怜鬓丝将衰，尚馀爪痕未净。

销魂水面，看渐逗、春江明镜。料此宵、独树柴门，一幅苦瓜寒景。

作者简介：叶大庄，字临恭，号损轩，闽县人。同治癸酉举人，历官邳州知州。有《写经斋初稿》、《续稿》。